Tirsdag udvider Nordjyllands Politi eftersøgningen efter Nikolaj Broberg Winther. Han blev sidst set i Aalborg lørdag morgen. Opdateret klokken 08.33

Nordjyllands Politi udvider nu eftersøgningen af den 20-år gamle Nikolaj Broberg Winther. Politiet har indkaldt en helikopter, der tirsdag morgen skal søge efter den forsvundne unge mand over Limfjorden ved Aalborg. Samtidig bliver der sat en båd i vandet, der skal søge på fjorden, og der bliver sat dykkere i vandet. Det fortæller vagtchef ved Nordjyllands Politi, Henrik Beck. Eftersøgningen starter ved fjorden for enden af Jomfru Ane Gade. Allerede mandag blev hundepatruljer sendt ud for at søge efter Nikolaj Broberg Winther i det grønne område ved Østre Anlæg, men den eftersøgning har endnu ikke givet nogle konkrete spor. Den 20-årige unge mand forsvandt efter en firmajulefrokost. Han er sidst set i Jomfru Ane Gade lørdag morgen omkring klokken 04:00, hvor han talte med en DJ på diskoteket Manhattan. Nordjyllands Politi har ligeledes forsøgt at spore Nikolaj Broberg Winthers telefon, men den gik død klokken 2:30 i nærheden af Jomfru Ane Gade. Samtidig med politiets eftersøgning har Nikolaj Broberg Winthers familie været ude og lede efter ham på ruten mellem hans hjem i det nordlige Aalborg og centrum af byen, hvor han sidst blev set. Der er endnu ingen spor af Nikolaj Broberg Winthers færden efter han sidst blev set lørdag morgen klokken fire. Nordjyllands Politi søger efter vidner i sagen. Hvis du har oplysninger i sagen, så kan du kontakte Nordjyllands Politi på telefonnummer 114.